لچّہ : پُراسراریں شپے
لچّہ کار : عابد علیم
چنچو پُر اسراریں شپے
ایوکی ءَ دور وت ءَ اندیم کتگ
دیدگانی میم چہ وت ھاموشی انت
گندگ ءَ نئیت انت کسے
من وت ءَ دلگوش باں
چہ شُد ءِ پُر لزتیں بیوانکی ءَ
چے منءَ ھست ات کہ شُت
ھچ من ءَ نئیت انت ھیال اے ساھت ءَ
من چہ جند ءِ موسماں سر سِستگاں دور رپتگاں
چہ لواریں گوات ءِ شھماتانی تھا
مردمے گندے وت ءَ تھنا بزانت
بے وانکی ءَ اے دریگتیں بوتیں زبان
گپ کتیں ھاموشی ءَ
اے شُد ءِ دیوانگی چنچو جاھاں سر کپ ایت و گار بیت
دنزے ءَ گوات ءِ تھا
وشبوہے مُلمہ بکنت پہ ساھتے
واری ءِ تنزیں ، سیکارچ ءِ دپ انت
تہ گوں من انت
من نابکار دز و ملنگیں موسمانی وامداریں چواک
بوتگاں یلہ چر اچ وت ءَ دین و دنیا ءَ گِسر
کُنڈے ءَ بس کپتگاں
زیکیں لبزانک سیاست ءِ دنزانی الگاریں شپاں کورآس کت
نوک بُروتیں عابد ءَ پیری ءِ کنڈگ دیر جت
نوں سفر بس چندیں کس ءَ گوں منزل انت
نوں نزانت من زندگی گار کت کُج ءَ
کئی در ءِ دیم ءَ وتی پیشانی جت
وشنامی ءِ جنت کج انت
نامداری ءِ موسم کئے ءَ بُرت انت پہ وت
من گوں ھشکیں دیدگاں نز اتکگاں جست ءَ وتی
کسے ھست انت پسو ءَ اَھدے بِہ دنت
ہرکس گُنگ انت بس وتی
تنکیں اَنا ءِ ساھگ ءَ
مردمے نیست انت من ءَ
جند ءِ وتی لوگ ءَ بہ بارت
دست ءَ بہ دنت جند ءِ من ءَ
سک بزگاں من چہ شُد ءِ پُر لزتیں بیوانکی ءَ
ھاموشی ءَ نیست انت زبان
یکے پہ من دانکے بکنت
چنچو پُر اسراریں شپے
اے میتگ ءِ